Poppie-saak: Ouma in trane in hofLouisa Koekemoer Dinsdag in die hof. Foto: Phillip Bruwer ŉ Emosionele Helena Susan Bothma (70), Louisa (46) Koekemoer se ma, het Dinsdag in die Pretoria-hooggeregshof getuig waar Louisa en Kobus Koekemoer (44) tereg staan vir die moord op die driejarige Poppie van der Merwe. Die staat het reeds in November sy saak gesluit. Bothma is Dinsdag as die verdediging se enigste getuie opgeroep om te getuig. Die Koekemoer-egpaar staan tereg op ŉ aanklag van moord, twee aanklagte van aanranding met die doel om ernstig te beseer en ŉ aanklag van kindermishandeling. Van dié aanklagte hou ook verband met die beweerde aanranding van ŉ sesjarige seuntjie en 16-jarige meisie tussen September 2015 en Oktober 2016. “Ek wil net sê dat Louisa nooit aggressief was nie. Sy was altyd ŉ baie sagte mens gewees. As iemand iets verkeerd sou doen, sou sy eers die persoon probeer reghelp het. So sy het probeer om hom [Kobus] reg te kry voordat sy hom sommer net sou laat vervolg. Dit is hoe ek haar geleer het. As sy vandag daarvoor gestraf word, dan is dit my skuld,” het ŉ emosionele Bothma in die getuiebank gesê. Bothma het getuig voor die Koekemoer-egpaar in November 2015 in Orania in die Noord-Kaap getrou het, was daar nooit voorvalle waar Louisa haar kinders aangerand het nie. “As hulle stout was, sou sy hulle van mekaar skei en hulle laat stil sit,” het sy gesê. Bothma, wat self ŉ Orania-inwoner is, het getuig dinge het dadelik ná die troue begin versuur en die kinders het begin om bang op te tree. “Kobus het my ná die troue uit die staanspoor laat verstaan dat ek nie meer ŉ sê in haar [Louisa se] lewe het nie. Voor dit was ons baie na aan mekaar en toe word ek belet om hulle te besoek. Hy wou nie hê ek moet weet wat in die huishouding aangaan nie. As ek en Louisa oor die telefoon praat, moes sy die foon se luidspreker aanskakel sodat hy kan hoor waaroor ons praat.” Bothma het onder kruisondervraging erken dat hoewel sy die huis belet was, daar wel by die kerk geleenthede was waar Louisa haar van die probleme in die huis kon inlig. “Maar sy het dit nie gedoen nie, want sy was bang omdat Kobus haar gedreig het.” Kobus Koekemoer Dinsdag in die hof. Foto: Phillip Bruwer Op ŉ vraag oor of owerhede in Orania vir Louisa en die kinders teen Kobus sou beskerm, het Bothma geantwoord: “Ek wil die plek nie sleg praat nie, maar die prosesse daar duur baie lank. Die welsyn, veiligheid en Orania se raad moet eers genader word, voor enige optrede van buite geneem word.” Regter Bert Bam het ná Bothma se getuienis die staat en Louisa en Kobus se regsverteenwoordigers se slotbetoë aangehoor. Poppie is op 25 Oktober 2016 na ŉ hospitaal in Brits gehaas waar sy met aankoms dood verklaar is weens ŉ harde hou teen haar kop wat erge bloeding en drukking op haar brein veroorsaak het. Kobus is kort daarna vir haar moord in hegtenis geneem. Louisa is op 15 Desember in hegtenis geneem. Albei is sedertdien in aanhouding nadat hulle borgtog geweier is. Lees alle vorige berigte oor Poppie van der Merwe op Maroela Media. Poppie van der Merwe.